เมื่อช่วงระหว่างอาทิตย์ที่ผ่านมา ผมได้ไปทำธุระแถวหนองแขม อ้อมน้อย หลังจากเสร็จธุระช่วงเที่ยงเลยใช้แอพวงในค้นร้านอาหารแถวนั้นดู เห็นร้านนี้สะดุดเด่นขึ้นมา เป็น feature และมีคูปองทางวงในอยู่ด้วยครับ เลยถือโอกาสเข้าไปทานและรีวิวนะครับ

[ทำเลที่ตั้งร้านและการเดินทาง]
อยู่ในโฮมโปรเพชรเกษมเลย บริเวณแยกเพชรเกษมตัดกับพุทธมณฑลสาย 3 บริเวณนั้นจะมีห้างบิ๊กซีเอ็กซ์ตราอยู่ด้วย (แต่ก่อนเป็นคาร์ฟูร์สาย 3 ครับ แล้วหลังจากบิ๊กซีซื้อหุ้นคาร์ฟูร์เลยเปลี่ยนชื่อ)

ร้านจะอยู่ตรงประตูทางเข้าฝั่งที่ทะลุไปลานจอดรถของบิ๊กซีเลย เด่น หาง่ายมากครับ

[ประวัติร้านคร่าวๆ]
เท่าที่อ่านบทความจากทางวงใน ร้านนี้เป็นของคนไทย 100% โดยเค้าเป็นเจ้าของกิจการประมงมาด้วย เห็นโอกาสทางธุรกิจขึ้นมาสำหรับการเปิดร้านอาหารญี่ปุ่น เนื่องจากเค้ามีข้อได้เปรียบในเรื่องของวัตถุดิบที่หาได้เองโดยตรง ไม่ต้องหาผ่านผู้ค้ารายอื่นครับ ทำให้สามารถตั้งราคาอาหารได้ในราคาที่ถูกกว่าร้านชั้นนำอื่นๆ และของจะสดมากเพราะเค้าส่งตรงมาจากแหล่งที่เค้าหาเลย วัตถุดิบบางอย่างที่หาไม่ได้ในเมืองไทย เค้าก็นำเข้ามา เพื่อคงเอกลักษณ์ของอาหารญี่ปุ่นไว้

[บรรยากาศร้าน]
ร้านนี้เป็นร้านไม่ใหญ่ ตกแต่งเรียบง่าย สไตล์ร้านอาหารฟาสต์ฟู๊ดส์ทั่วไป โดดเด่นคือมีบาร์ของทะเลสดอยู่ด้านในสุดของร้าน และมีพ่อครัว 2 คนยืนแสดงฝีมือการแล่เนื้อปลาและจัดวางอาหารลงในภาชนะ สามารถเห็นได้ชัดจากทุกโต๊ะครับ ส่วนเพลงที่เปิดในร้านเป็นเพลงญี่ปุ่นสมัยเก่า ประมาณ sukiyaki ใครที่ชอบแนวนี้ลองดูครับ

[เมนูอาหาร]
สะดุดเด่นด้วยเล่มเมนูเล่มใหญ่หน้าปกสวยงามครับ (ตามรูปด้านล่างที่ผมรีวิว) เมนูหลากหลายดีครับ เลือกไม่ถูก ช่วงนี้ทางร้านมีโปรโมชั่นอาหารบางตัวราคาเริ่มที่ 100 บาทนิดๆถึง 200 บาท ส่วนซูชิ lunch set อยู่ที่ 165 บาทครับ

* ราคาทั้งหมดในเมนูรวม vat แล้ว แต่ยังไม่รวม service charge 10%

[อาหารที่สั่งครั้งนี้และรสชาติ]
เนื่องจากครั้งนี้ผมมาแค่คนเดียว เพราะมาทำธุระนะครับ เลยสั่งแค่อย่างเดียว คือ bento set (ชุดข้าวกล่องญี่ปุ่น) เค้ามีให้เลือกชุดนี้หลาย option มากเกือบ 10 แบบ ครั้งนี้ผมเลือกชุดที่ 2 เป็นเบ็นโตะมาตรฐานพร้อมข้าวปั้นสาหร่ายหน้าไข่ปลาแซลมอน พร้อมเครื่องดื่มให้เลือกได้ 1 แก้ว เป็นชานมไทยหรือชามะนาว ในชุดข้าวกล่องใส่มาเต็มๆทั้งหมด 4 ช่องดังนี้

• ช่อง 1: ซาชิมิ มีเนื้อปลาแซลมอลชิ้นใหญ่ๆ กับหอยปีกนก อย่างละ 2 ชิ้น
• ช่อง 2: ซูชิ 4 ชิ้น ประกอบด้วยหน้าปลาหมึกยักษ์ ปลาแซลมอน ปลาทูน่า และไข่ปลาแซลมอล
• ช่อง 3: ยำสลัดซาชิมิปลาช่อนทะเล โรยด้วยไข่กุ้ง
• ช่อง 4: โอเด้ง ในน้ำซุปจะมี เต้าหู้ ลูกชิ้น เห็ดเข็มทอง ผัก

ตบท้ายมาเสริ์ฟผลไม้ 2 ชิ้นคือสับปะรดและแตงโม

โดยรวมผมว่าอร่อยนะครับ สู้ร้านชั้นนำได้ พวกปลาดิบก็สดดีครับ ราคา set นี้อยู่ที่ 345 บาท (ถ้าเปลี่ยนจากไข่ปลาเป็นไข่กุ้งอยู่ที่ 315 บาท) ไม่รวม service charge

บริการดีครับ ทั่วถึง ร้านไม่ใหญ่มาก